Shiga
Hpakan de IDP hpyen yen 100,000 mi du
- Post 05 September 2012
- Last Updated on 05 September 2012
- By KNG
- Hits: 542
Jinghpaw mungdaw sinna Hpakan lungseng maw ga hta, Myen asuya dap hte KIA Wunpawng Mungdan Shanglawt Hpyendap laparan majan laja wa ai majaw, hpyen yen (IDP) masha 100,000 mi grup yin du nga sai lam, hpyen yen garum ntum ni tsun ai.
Hpyen yen masha ni hta law malawng gaw Jinghpaw Wunpawng amyusha ni re lam chye lu ai.
Shanhte gaw lungseng maw mare 16 daram na seng htu seng shap hkawngma, nlung hpaga galaw ai ni, gat dut masha ni hte chyauman buga masha ni rai nna, dai maw ni kaw na hprawng yen na Myen dap hte KIA Dap 6 ni matsun ai majaw, shimlam lam ai Hpakan myu rap de shingbyi nga ai re lam, hpyen yen (IDP snr internally displaced persons) ni hpe garum ntum jaw nga ai Hpakan hpung woi sara langai tsun ai.
Chyauman masha hte maw kaw nga ai mungshawa ni yawng hpyen yen tsin-yam gale mat ai lam mung re.
Lai wa sai August shata 19 kaw nna uhpung lahkawng majan sawng wa ai majaw, lungseng maw yawng ngu na hkring mat sai re.
Ya ten hpyen yen ni gaw Hkalup, Hkatawlik nawku jawng ni, bukda hpungkyi jawng ni hte hkunghking wang ni hta hprawng yen nga ai rai nna, nkau gaw tinang hte ni nawn ai jinghku jing yu dum nta ni hta shingbyi nga ai lam chye lu ai.
Company nkau tinang a hkawngma ni hpe laksan mawdaw shap nna dum nta wa shangun ai lam nga tim, malawng gaw n lu wa ai lam, chye lu ai. Grau nna, Jinghpaw ni gaw wa lam hta shimlam n hkrak na tsang ai majaw hpyen yen dabang kaw na n hkam htawt ai, hpa majaw nga yang, ya ten dai shara gaw shanhte a matu shim dik ai re nga nna, Hpakan na Hkalup hpung-up sara langai KNG Jinghpaw Shiga Dap de tsun wa sai re.
Ya ten hpyen yen ni a matu malu masha hpe makam masham hpung ni, lungseng lauban ni hte company ni madung garum jaw nga ai ten, Hpakan asuya mungshawa tsirung kaw nna mung dabang de bat mi hta lahkawng lang sa du gawan nga ai lam chye lu ai.
Raitim, ya hkyak hkyak hpyen yen ni a matu grai ra kadawn nga ai gaw malu masha re lam, Hpakan na IDP garum ntum ni tsun ai.
Ya ten, Jingphaw mungdaw ting hta IDP hpyen yen masha 200,000 hkawt du nga sai re. Dai hta KIO ginra kaw 65,000 jan hte Myen asuya shara kaw 20,000 jan re.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn